KOMMISSIONENS BESLUTNING
af 1. december 2004
om Grækenlands statsstøtte i forbindelse med nedsættelse af selskabsskat for investeringer over 30 mio. EUR
(meddelt under nummer K(2004) 4566)
(Kun den græske udgave er autentisk)
(EØS-relevant tekst)
(2005/642/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,
under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),
efter at have opfordret interesserede parter til at fremsætte deres bemærkninger i overensstemmelse med disse artikler (1),
ud fra følgende betragtninger:
I. SAGSFORLØB
(1)
Den 3. marts 2004 (K(2004) 456 endelig) indledte Kommissionen den formelle undersøgelsesprocedure over for foranstaltningen om nedsættelse af selskabsskat for investeringer over 30 mio. EUR.
(2)
Kommissionens beslutning om at indlede procedure blev offentliggjort i Den Europæiske Unions Tidende (2). Kommissionen opfordrede interesserede parter til at fremsætte deres bemærkninger til den omhandlede foranstaltning.
(3)
Kommissionen modtog de græske myndigheders svar vedrørende procedurens indledning den 13. april 2004 (SG(2004)A/3964). Grækenlands seneste oplysninger blev forelagt den 17. august 2004 (A/36270).
(4)
Kommissionen har ikke modtaget bemærkninger fra interesserede parter.
II. BESKRIVELSE
(5)
Den 15. januar 2004 vedtog Grækenland lov 3220/2004 om ‘Udvikling og socialpolitiske foranstaltninger - objektivitet i skattekontrol og øvrige bestemmelser’, som trådte i kraft den 30. januar 2004 på datoen for offentliggørelsen i den græske statstidende (FEK A 15). Ifølge artikel 1 i denne lov er virksomheder, der investerer over 30 mio. EUR i Grækenland, i en 10-årig periode berettiget til at få nedsat deres erhvervsskat fra 35 % (den normale selskabsskat) til 25 %.
III. VURDERING
(6)
Loven, der var genstand for den formelle undersøgelsesprocedure, blev ophævet af Grækenland med tilbagevirkende kraft ved lov 3259/2004, artikel 22, stk. 1 (offentliggjort den 4.8.2004).
(7)
Grækenland har bekræftet, at der ikke er nogen virksomheder, der har benyttet ordningen i artikel 1 i lov 3220/2004.
(8)
Da foranstaltningen aldrig er anvendt i praksis og nu er ophævet, er vurderingen af foranstaltningen og den formelle undersøgelsesprocedure i henhold til EF-traktatens artikel 88, stk. 2, nu overflødig -
VEDTAGET FØLGENDE BESLUTNING:
Artikel 1
Den formelle undersøgelsesprocedure i henhold til EF-traktatens artikel 88, stk. 2, der blev indledt 3. marts 2004 vedrørende nedsættelse af selskabsskat for investeringer over 30 mio. EUR, afsluttes.
Artikel 2
Denne beslutning er rettet til Den Hellenske Republik.
Udfærdiget i Bruxelles, den 1. december 2004.